କିଶୋରଗଞ୍ଜ : ସାପ କାମୁଡ଼ାରେ ଆଠମଲ୍ଲିକ ବ୍ଲକ ଅନ୍ତର୍ଗତ ଠାକୁରଗଡ଼ ଥାନା ପାଇକସାହିରେ ଶୁକ୍ରବାର ଏକ ଦମ୍ପତିଙ୍କ ମୃତ୍ୟୁ ହୋଇଥିବା ବେଳେ ନାତି ଗୁରୁତର ହୋଇଛି। ମୃତକ ହେଲେ ଭୋଳା ଗୋଚ୍ଛାୟତ(୬୫) ଓ ତାଙ୍କ ପତ୍ନୀ ସାବିତ୍ରୀ ଗୋଚ୍ଛାୟତ(୬୧)। ଗୁରୁତର ନାତି ବିଭୂତି ଗୋଚ୍ଛାୟତ(୮) ବୋଲି ଜଣାଯାଇଛି।
ଭୋଳା ତାଙ୍କ ପତ୍ନୀ ସାବିତ୍ରୀ ଓ ନାତି ବିଭୂତିକୁ ନେଇ ଘରେ ଶୋଇଥିବା ବେଳେ ଏକ ସାପ ଗତ ବିଳମ୍ବିତ ରାତିରେ ପ୍ରଥମେ ଭୋଳା ଏବଂ ପରେ ସାବିତ୍ରୀ ଓ ବିଭୂତିଙ୍କ ଗୋଡ଼କୁ କାମୁଡ଼ି ଦେଇଥିବା ଜଣାଯାଇଛି। ଏହା ଜଣା ପଡ଼ିବା ପରେ ସେମାନଙ୍କୁ ଆଜି ସକାଳେ ଗୁରୁତର ଅବସ୍ଥାରେ ପରିବାର ଲୋକ ଉଦ୍ଧାର କରି ଆଠମଲ୍ଲିକ ଉପଖଣ୍ଡ ସ୍ୱାସ୍ଥ୍ୟ କେନ୍ଦ୍ରରେ ଭର୍ତ୍ତି କରିଥିଲେ। ସେଠାରେ ଭୋଳା ଓ ସାବିତ୍ରୀଙ୍କର ମୃତ୍ୟୁ ହୋଇଯାଇଥିଲା। ଅବସ୍ଥା ସଂକଟାପନ୍ନ ହେବାରୁ ବିଭୂତିଙ୍କୁ ଜିଲା ମୁଖ୍ୟ ଚିକିତ୍ସାଳୟକୁ ସ୍ଥାନାନ୍ତର କରାଯାଇଛି। ଠାକୁରଗଡ଼ ପୁଲିସ ଆଠମଲ୍ଲିକ ସ୍ୱାସ୍ଥ୍ୟ କେନ୍ଦ୍ରରେ ପହଞ୍ଚି ଶବ ଦୁଇଟି ଜବତ କରିବା ସହ ଏକ ଅପମୃତ୍ୟୁ ମାମଲା ରୁଜୁ କରିଛି।
